ซิกน่าออกประกันใหม่
ซิกน่าประกันภัย ออกประกันอุบัติเหตุและโรคร้ายแรงแบบซื้อ 1 ดูแล 2
3 มี.ค. 2554

ซิกน่าประกันภัย ออกประกันอุบัติเหตุและโรคร้ายแรงแบบซื้อ 1 ดูแล 2 
นายแกรี่ เวนย์ เด็นสัน ประธานเจ้าหน้าที่บริหารและผู้จัดการประจำประเทศไทย บริษัท ซิกน่า ประกันภัย  เปิดเผยว่า บริษัทได้ออกแบบ “แผนประกัน ซื้อ 1 ดูแล 2” ซึ่งมีจุดเด่นคือให้ความคุ้มครองทั้งผู้ซื้อกรมธรรม์และบุคคลในครอบครัวอีก 1 คน อันได้แก่ บิดา มารดา สามี ภรรยา หรือบุตร โดยผู้ที่เป็นผู้ถือกรมธรรม์หลัก จะได้รับความคุ้มครองทั้งประกันอุบัติเหตุส่วนบุคคลและโรคร้ายแรงใกล้ตัว 5 โรค ได้แก่ โรคมะเร็งระยะลุกลาม โรคหลอดเลือดสมอง โรคกล้ามเนื้อหัวใจตาย โรคไตวายเรื้อรัง และ ภาวะโคม่า รวมอยู่ในแผนประกันเดียว โดยแผนดังกล่าวสามารถรับประกันผู้ที่มีอายุระหว่าง 15 -59 ปี  โดยไม่ต้องตรวจสุขภาพ มีความคุ้มครองให้เลือกตั้งแต่ทุนประกัน 2 – 8 แสนบาท
นอกจากนี้ ยังมี ค่ารักษาพยาบาลเนื่องจากอุบัติเหตุความคุ้มครองสูงสุด 3 หมื่นบาท ต่ออุบัติเหตุแต่ละครั้ง ซึ่งให้ความคุ้มครองขณะขับขี่หรือโดยสารรถจักรยานยนต์ด้วย พร้อมกับมี บัตร ซิกน่า แคร์คาร์ด ให้แก่ ผู้ถือกรมธรรม์ซึ่งช่วยให้ผู้ถือกรมธรรม์ไม่ต้องสำรองจ่ายค่ารักษาพยาบาลกรณีเกิดอุบัติเหตุหากเข้ารับการรักษาพยาบาลในสถานพยาบาลเครือข่าย และที่พิเศษยิ่งขึ้น คือ ยังมีบริการช่วยเหลือฉุกเฉินยามเดินทางทั่วโลก (Global Emergency Services) ซึ่งเป็นบริการที่ครอบคลุมทั้งการเคลื่อนย้ายผู้ป่วยฉุกเฉินยามเดินทางไม่ว่าจะเกิดจากอุบัติเหตุหรือเจ็บป่วยจากโรคต่างๆ  ให้แก่ผู้ถือกรมธรรม์หลักด้วย 
สำหรับบุคคลในครอบครัว ซึ่งผู้ถือกรมธรรม์หลักอยากมอบความคุ้มครองให้นั้น จะได้รับความคุ้มครองประกันอุบัติเหตุกรณีเสียชีวิตหรือทุพพลภาพถาวรสิ้นเชิงด้วยทุนประกันสูงสุด 3 แสนบาท รวมทั้งยังมีค่ารักษาพยาบาลเนื่องจากอุบัติเหตุความคุ้มครองสูงสุด 1 หมื่นบาท ต่ออุบัติเหตุแต่ละครั้ง ซึ่งให้คุ้มครองรวมถึงขณะขับขี่หรือโดยสารรถจักรยานยนต์ด้วย พร้อมกับบัตร ซิกน่า แคร์คาร์ด เป็นระยะเวลา 1 ปี เฉพาะผู้สมัครแผน 3 ขึ้นไปโดยกรมธรรม์สำหรับบุคคลในครอบครัวผู้เป็นที่รักนี้ จะมอบให้แก่ผู้ถือกรมธรรม์หลักที่ชำระเบี้ยประกันภัยผ่านบัตรเครดิตทุกท่าน โดยที่ไม่ต้องเสียค่าใช้จ่ายเพิ่มเติมแต่อย่างใด 
ทั้งนี้ ผู้ถือ กรมธรรม์หลักสามารถเลือกได้ว่า จะมอบความคุ้มครองดังกล่าวให้แก่ผู้ที่เป็น บิดา มารดา สามี ภรรยา หรือบุตร  ซึ่งสามารถรับประกันภัยได้ตั้งแต่ผู้มีอายุระหว่าง 1 – 70 ปีโดยที่ไม่ต้องตรวจสุขภาพเช่นกัน สำหรับเบี้ยประกันภัยของ “แผนประกัน ซื้อ 1 ดูแล 2” นี้ เริ่มต้นเพียง 7 บาท /วัน กรณีผู้เอาประกันภัยอายุระหว่าง 15 ปี – 25 ปี และซื้อความคุ้มครองตามแผน 2